Violențe extreme în SUA. Protestatarii pro-israelieni i-au atacat pe cei pro-palestinieni în LA. Sute de arestări în New York
Protestele împotriva războiului din Gaza, au atins punctul de fierbere, în campusurile universitare americane.
Poliția a intervenit după ciocniri între grupuri rivale la locul protestului pro-palestinian de la Universitatea Los Angeles.
Cu câteva ore înainte, polițiștii au evacuat o clădire academică, ocupată de studenții protestatari de la Universitatea Columbia din New York. Sute de manifestanți au fost arestați.
Atenție, urmează imagini și detalii care vă pot afecta emoțional.
Demonstranții pro-israelieni i-au atacat pe cei pro-palestinieni, în campusul Universității Los Angeles.
Martha Kelner, Sky News: „Au împrăștiat și anumite substanțe peste cei care s-au așezat cu corturile acolo. Este posibil să fi fost spray iritant, dar în orice caz a afectat respirația tuturor. Am văzut un bărbat care încerca să-și steargă ochii... Este o situație tensionată aici. Sunt acum în mijlocul zonei unde s-au adunat polițiștii, vedeți în primele rânduri echipajele speciale ale poliției din California”.
Conducerea universității a chemat poliția, după izbucnirea acestor violențe pe care oficialii le-au numit "oribile".
Universitățile din Statele Unite, cuprinse de proteste
Cu câteva ore înainte, forțele de ordine au intervenit la locul altui protest pro-palestinian, cel de la Universitatea Columbia din New York. Polițiștii au intrat pe o fereastră de la etajul doi, într-un edificiu academic ocupat.
Acolo, situația a devenit tensionată de luni după-amiază, când președintele Universității Columbia le ceruse studenților să ridice corturile amplasate de aproape două săptămâni în fața instituției. Însă protestarii au ignorat ordinul și peste noapte au ocupat clădirea.
Zeci de studenți au fost arestați.
De luna trecută, universitățile din Statele Unite au fost cuprinse de proteste pe care unii le compară cu cele din anii 1960 și 1970 împotriva războiului din Vietnam.
Protestarii pro-palestinienii cer încetarea războiului din Gaza, dar și boicotarea companiilor și persoanelor care au legături cu Israelul.
Sursa: Pro TV
Dată publicare:
01-05-2024 20:14